Näköala satamaan
Ikkunastani näen
 puutavarapinojen kultaiset täplät
 ja veturien savupilvet
 ja proomujen mustat jonot
 ja kaukaa sataman takaa
 tehtaanpiippujen rivin.

 Iltaisin, kun huvilat nukkuvat
 ja salmi on tyven
 ja sillalla liikkuvat kuiskaillen
 rakastuneet parit,
 silloin rämisevät satamassa ankkuriketjut,
 ja kirotaan kaikilla kielillä,
 ja lähtevien laivojen sireenit soittavat
 merimiesten kaipausta
 taakse jäävään
 hämyiseen kaupunkiin,
 Roosenperin kapakkaan
 ja Siperian Prinsessan luokse.